Vranci
Vranci su naseljeno mjesto u općini Kreševo, Bosna i Hercegovina. Udaljeno je oko 2 km jugozapadno od Kreševa, smješteno u uskoj dolini potoka Mrganovac na padinama planine Lopata. Mjesto Kreševo se prvi put u pisanim dokumentima spominje 1435. godine i već tada ima ugled rudarskog centra Bosne. Dolina rijeke Kreševčice predstavlja područje tradicionalnog željeznog zanatstva i rudarstva, u kojem se nalazio veliki broj kovačkih radionica od kojih se veliki broj nalazio u selu Vranci. Početkom XXI vijeka u Vrancima nisu sačuvane kovačke radionice ili majdani, ali je sačuvana arhitektura sela sa karakteristikama zbijenog naselja rudarskometalurškog tipa. Sedam kuća proglašeno je za nacionalni spomenik Bosne i Hercegovine. U naselju je i most poznat kao ‘’Rimski most’’. Nalazi se na trasi rimskog rudarskog drumskog pravca, čiji ostaci su pronađeni na udaljenosti od oko 400 metara od mosta. Takođe je nacionalni spomenik O njegovom nastanku nema puno podataka, ali se na osnovi same lokacije i morfologije terena može izvesti zaključak da je most na ovom mjestu morao postojati još u antičko vrijeme. Oblik nivelete pokazuje da je nadzemni dio konstrukcije nastao u osmanskom periodu.